Yuri Cortez, fotoreporter iz Agence France-Presse (AFP), koji je djelić svjetske slave i pažnje zadobio našavši se usred slavlja hrvatskih nogometaša, stiže u Hrvatsku!

Simpatična situacija nakon veličanstvenog pogotka Marija Mandžukića i plasiranja Hrvatske u finale Svjetskog nogometnog prvenstva u Rusija obišla je svjetske medije i usput proslavila požrtvovnog fotoreportera.

Corteza je sada pozvala Hrvatska turistička zajednica da sa svojom obitelji posjeti Hrvatsku, a učinit će to krajem kolovoza ili u prvom tjednu rujna ove godine. Cortez, 53-godišnjak, voditelj je meksičkog dopisništva AFP-a, treće najveće novinske agencije na svijetu, a "jedino što u Hrvatsku treba ponijeti jest dobro raspoloženje i svoj fotoaparat jer smo sigurni da ovaj simpatični i dobro raspoloženi Salvadorac neće odoljeti brojnim hrvatskim prirodnim, kulturnim i povijesnim motivima i ljepotama", kažu u HTZ-u.

– Poziv ovakve vrste se ne odbija. Bit će mi čast doći u Hrvatsku. Nakon utakmice s Englezima i slavlja s hrvatskim igračima osjećam povezanost s vašom zemljom za koju sam zdušno navijao u finalu – rekao je u telefonskom razgovoru Cortez, stoji u priopćenju HTZ-a.

„Gotovo svako veliko međunarodno natjecanje obilježi neka zanimljiva anegdota, a ono što je obilježilo ovo Svjetsko prvenstvo jest slavlje hrvatskih nogometaša usred kojeg se slučajno našao i Yuri, koji je to sve zabilježio svojim fotoaparatom napravivši najoriginalnije, najspontanije i siguran sam najsimpatičnije fotografije prvenstva.

Slike slavlja obišle su cijeli svijet koji je tom prilikom, osim vatrenog slavlja, vidio ljubaznost i obazrivost naših igrača. Hrvatska je prelijepa zemlja srdačnih i ljubaznih domaćina, a sretni smo što je Yuri prihvatio naš poziv te će se u to imati prilike i osobno uvjeriti“, istaknuo je direktor Hrvatske turističke zajednice Kristjan Staničić.